section_heading: KHL Medveščak
paragraph_text: Ulaskom Medveščaka u EBEL ligu, klupska uprava značajno je preorganizirala svoje redove. Angažiran je američki stručnjak Doug Bradley sa zadatkom okupljanja profesionalne momčadi i trenera koji će je voditi, Kanađanin Enio Sacilotto. Bradley je ususret početku sezone složio impresivnu ekipu. Na Medveščakovom rosteru, uz domaće igrače, našli su se jedan od najboljih slovenskih vratara Robert Kristan, branič hrvatskog podrijetla Andy Sertich te Kanađani Robby Sandrock, Alan Letang i Conrad Martin i napadači John Hečimović, Mike Prpich, Sašo Rajsar (sva četvorica također hrvatskih korijena), Amerikanci Aaron Fox, T. J. Guidarelli i Jeff Corey te Kanađanini Mike Ouellette i Brad Smyth. Tijekom početka sezone stigla su još dva Kanađanina Richard Seeley, koji je prethodnu sezonu proveo u austrijskom Black Wings Linzu i Jeff Heerema koji je stigao iz Frankfurt Lionsa. Nakon 25. odigranih kola trener Sacilotto dobio je otkaz, a na njegovo mjesto stigao američki stručnjak Ted Sator. Dolazak Jeffa Heereme u Zagreb označio je kraj sezone za Matu Mlađenovića i Luku Žagara. Njih dvojica neće biti na raspolaganju za nastupe u EBEL ligi sve do kraja sezone zbog ograničenja broja stranaca.